b"\n_START_ARTICLE_\nDeolinda\n_START_SECTION_\nHist\xc3\xb2ria\n_START_PARAGRAPH_\nEl projecte musical va sorgir el 2006, quan els germans Pedro da Silva Martins i Lu\xc3\xads Jos\xc3\xa9 Martins (ex-Bicho de 7 Cabe\xc3\xa7as) convidaren la seva cosina, Ana Bacalhau, aleshores vocalista dels Lupanar, per a cantar quatre can\xc3\xa7ons que havien escrit. Aleshores s'adonaren que la veu de la cosina s'adequava a la perfecci\xc3\xb3 a les rimes i melodies per ells creades. Convidaren, tamb\xc3\xa9, Z\xc3\xa9 Pedro Leit\xc3\xa3o, contrabaixista dels Lupanar i actual marit d'Ana Bacalhau a sumar-se als tres, naixent aix\xc3\xad, els Deolinda._NEWLINE_El tema Contado ningu\xc3\xa9m acredita va ser incl\xc3\xb2s al recopilatori Novos talentos del 2007 editat per la cadena FNAC._NEWLINE_El 21 d\xe2\x80\x99abril del 2008, aparegu\xc3\xa9 el seu primer disc, Can\xc3\xa7\xc3\xa3o ao lado. El single Fado Toninho obtingu\xc3\xa9 una gran repercussi\xc3\xb3 en ser incl\xc3\xb2s a la banda sonora de la telenovel\xc2\xb7la Feiti\xc3\xa7o de amor. L'octubre del 2008, esdevingu\xc3\xa9 disc d'or i el desembre disc de plat\xc3\xad._NEWLINE_L'abril del 2009, el grup inici\xc3\xa0 la seva primera gira europea. Actuaren a diversos pa\xc3\xafsos, entre ells, Holanda, Alemanya i Su\xc3\xafssa._NEWLINE_El dia 26 d'abril del 2010 varen publicar a Portugal el seu segon disc Dois selos e um carimbo, tenint com a primer senzill la can\xc3\xa7\xc3\xb3 Um contra o outro. El desembre, participaren amb la can\xc3\xa7\xc3\xb3 Fung\xc3\xa1g\xc3\xa1 da bicharda en el disc ben\xc3\xa8fic Leopoldina."